medieval-data/medieval-letters huggingface dataset:
XL.  S. Leonis IX epistola ad principes Britanniae.--Sententiam pro Turonensi Ecclesia adversus Dolensem pronuntiat, resistentes et Simoniacos atque ab eis ordinatos excommunicat.   (Anno 1050.) [Marten.  Thesaurus Anecd.  III, 869.]
Author: Leo IX

LEO, sanctae sedis apostolicae gratia Dei papa E. Britonum principi ANALO comiti et caeteris principibus Britanniae secundum Deum vivere volentibus vita et salus.

In scriptis veterum reperimus omnes episcopos tuae patriae archiepiscopo Turonico subjectos esse debere. De qua re Nicolai papae temporibus, et Joannis, Leonisque, et caeterorum quorum nomina inserere longum est, clamor factus est. Ex quibus Nicolaus papa litteras Salomoni regi Britonum direxit, in quibus praecipit, ut omnes suae patriae episcopi Turonicae Ecclesiae subjecti sint. Alii vero apostolici eosdem apostolica auctoritate ob id excommunicaverunt. Ad nos quoque in Remensi concilio clamor hujusmodi delapsus est: nos statim, ut ipse vester archiepiscopus cum suis subjectis Romano concilio preaesens adesset, non solum de hac causa redditurus rationem, sed etiam de hoc quod simoniacus cum suis suffraganeis esse comprobatur et exlex, quaerens quae sunt mundi, non quae Jesu-Christi; legatos etiam Turonici archipraesulis adesse praecepimus. Legati Turonici adfuerunt, vestrates pontifices cum suo capite se subtraxerunt. Nullo itaque modo probare potuimus illum vestrum praesulem archiepiscopum esse debere, praesertim cum archiepiscopus sine sede civitatis, sine pallio archiepiscopali non possit haberi. Excommunicamus omnes hos de quibus sermo est ex auctoritate Dei Patris, et Filii, et Spiritus sancti, sanctique Petri et nostra, non solum propter hanc praesumptionem qua subjici Turonicae Ecclesiae dedignantur, sed etiam propter Simoniacam haeresim qua polluti sunt, et ordinatos a se contaminare videntur, tali ratione, ut divinum officium non peragant, neque audiant, neque benedictionem tribuant. Simili etiam sententia ab eis ordinati feriantur. Tibi autem, charissime fili, mandamus ut te ab eorum conventibus cum omnibus fidelibus subtrahas, deinde eos commoneas, ut nostris praeceptis obsecundent, Simoniacam haeresim deponant, secundum Deum vivant. Et hoc te auctoritate hortamur apostolica, ut per totum regnum tibi commissum pacem facias, justitiam diligas, subditos pie regas. Turpe est enim ut cum unus ex maximis Galliae principibus habearis, naturalibus sis vitiis subjugatus. Et si secundum Deum te vivere audiero, bonumque exemplum praebere subjectis, benedictione S. Petri et nostra donaberis. Sin aliter egeris, et excommunicatis te adjunxeris; ut illi, nostra auctoritate excommunicatus sis. Quod si vester archiepiscopus cum suis suffraganeis de hoc quod Turonicus pontifex clamat, deque Simoniaca haeresi excusare se rationabiliter voluerint, Vercellensi concilio Kalendis Septembris futuro praesentes sint, nosque ibi, si Deus permiserit, erimus causas eorum audituri. Vale.
XLIII.  S. Leo IX monasterium S. Victoris Massiliense, Petro abbate in synodo Vercellensi petente, tuendum suscipit, eique abbatiam S. Victoris Valentinensem concedit.   (Anno 1050.) [Mansi  Concil.  XIX, 779.]
Author: Leo IX

LEO episcopus, servus servorum Dei, PETRO abbati monasterii S. Victoris Massiliensis martyris et omnium apostolorum, tuisque successoribus abbatibus perpetuam in Domino salutem.

Convenit apostolico moderamini pia religione pollentibus benivola compassione succurrere, et petentium desideriis congruum impertiri suffragium. Ex hoc enim lucri potissimum praemium a conditore omnium Deo in sidereis coetibus promerebitur, si venerabilia loca nostris temporibus ad meliorem fuerint, Deo juvante, cultum perducta, et a laesione pravorum hominum protecta. Quia vero tu, dilectissime fili, cum ad synodum nostram Vercellensem venisti, tutamen nostrae apostolicae defensionis, privilegium monasterio tuo, quod proprie est S. Petri, supplici devotione a nobis postulasti: inclinati precibus tuis, per hujus nostrae apostolicae praeceptionis seriem, praedictum monasterium S. Victoris martyris omniumque apostolorum, cui tu praeesse meruisti, ut liberum ab omni humana conditione et jugo consistat, pro eo quod sub jure sancti Petri positum, libertatem meruit adipisci, nostra apostolica auctoritate semper esse decernimus; quin etiam interdicimus ne quidquam molestationis, quidquam violentiae aut rapinae in rebus ejusdem monasterii et etiam cellis nominatim sacrilega manu committere audeat. Concedimus etiam ipsi vestro monasterio abbatiolam quamdam sancti Victoris nomine apud Valentinam civitatem sitam, quam nobis in ipsa synodo ipsius civitatis episcopus Pontius manibus nostris reddidit et per omnia refutavit, tuncque usque injuste detentam ab abbate S. Theodofredi ex tempore desolationis monasterii S. Victoris. Statuentes apostolica censura ne ulla unquam hominum persona, cujuscunque potestatis vel conditionis, cujuscunque sexus et aetatis, contra hanc nostrae apostolicae auctoritatis defensionem venire praetentet. Quod si ausus fuerit, cuspide anathematis transverberatus erit usque ad dignam satisfactionem. Qui vero se ab hac praesumptione custodierit, benedictionem a Domino Deo consequatur et aeternae vitae particeps efficiatur. Data VII Idus Septembris per manus Petri diaconi, bibliothecarii et cancellarii sanctae apostolicae sedis, anno Domini 1050, Leonis noni papae II, indictione IV.
XLVII.  Privilegium S. Leonis IX ad sanctum Hugonem de ecclesia de Raningis.   (Anno 1050.) [  Bullar. Cluniac.,  12.]
Author: Leo IX

LEO episcopus, servus servorum Dei, HUGONI venerabili abbati Cluniacensis coenobii ejusque successoribus in perpetuum.

Quoniam postulasti a nobis, frater charissime, confirmari apostolica auctoritate quaedam bona concessa a quibusdam viris Deum timentibus nostrae Cluniacensi ecclesiae; per hanc nostrae praeceptionis paginam confirmamus illa tibi tuisque successoribus, secundum petitionem tuam, quoniam eam rationabilem conspeximus et honestam. Proinde scuto nostrae defensionis corroboramus praedicto coenobio ecclesiam cum praedio, quod dicitur Raningas, sub nomine cellae constructam, quam dedit bonae memoriae Riquinus de Dornejo, consentiente uxore sua, Loanceda nomine, nostro praefato monasterio; videlicet ipsum praedium Raningas cum omnibus appendiciis suis, terris cultis et incultis, pratis, silvis, aquis, aquarumque decursibus, pascuis, servis, ancillis, et omnibus usuaribus, quaecunque ibi visi sunt possidere, ecclesias, servos, et ancillas, praedia quoque, sicuti sunt a praedicto Riquino scripta, laudante et consentiente Tullensis ecclesiae pontifice, salva tamen auctoritate et honore suae Ecclesiae, confirmamus tibi in perpetuum. Praedium etiam, quod Hugo de longa aqua dedit sancto Petro Cluniacensis ecclesiae, qui caput est hujus vestrae cellae, confirmamus tibi. Insuper et alia quaecunque a bonis hominibus praedicto loco postea sunt concessa vel juste acquisita, vel quae in futurum poterunt acquiri, eodem modo laudamus et confirmamus, statuentes apostolica censura ut nullus rex, archiepiscopus, episcopus, dux, comes, vicecomes, vel aliqua alia judicialis persona audeat aliquam inferre calumniam contra hanc nostram defensatricem paginam, quam quicunque studuerit servare et custodire illaesam, habeat nostram benedictionem cumulatam, qui autem contrarius exstiterit, anathematis nostri jaculo percussus in morte animae jacens ad vitam aeternam nunquam, nisi resipuerit, mereatur resurgere. Data VII Kalendas Novembris, per manus Udonis Tullensis, primicerii sanctae apostolicae sedis cancellarii et bibliothecarii anno domni Leonis IX, indict. IV.
LII.  S. Leo IX ecclesiae SS. Martini et Agerici Virdunensis possessiones, petente Theodorico episcopo, confirmat.   (Anno 1051.) [Dom Calmet,  Hist. de Lorraine,  I, Preuves, 441.]
Author: Leo IX

LEO episcopus, servus servorum Dei, ecclesiae sanctorum confessorum Martini et Agerici, et per eam Balderico abbati, suisque successoribus, eorumque monachis Deo inibi perpetuo famulaturis, aeternam in Domino salutem.

Convenit apostolico moderamini, ut ecclesiastico prudenter ac sapienter in omnibus provideatur honori, ne si, quod absit, summi pontificis praecesserit incuria, aliorum pastorum ad deteriora magis quam ad meliora declivium grex et pabula male tractentur desidia. Quapropter precibus Theoderici Virdunensis episcopi, idem bonae conversationis praedictus abbas, fidelis ecclesiae suae provisor, ad nos satis humiliter ac decenter veniens, hoc nostrae apostolicae auctoritatis privilegium sibi rogavit, et obtinuit. Taliter ergo justae petitioni accommodato assensu, bona omnia quae a quibuscunque Christi fidelibus praefatae ecclesiae concessa vel unquam concedenda sunt, et nominatim illa quae sine alicujus contradictione, et libera omnino potestate, bonae memoriae Rambertus Virdunensis episcopus contradidit, et de quibus apud monasterium Sancti Pauli ad eamdem civitatem situm facere coepit stabile concambium, quod et venerabilis ejus successor Richardus ob charitatem Dei et memoriam antecessoris sui, qui ecclesiam illam monachorum incoepit et Deo miserante elaboravit, hac sacra nostrae apostolicae confirmationis pagina corroboramus et firma stare sancimus. Praeterea praecipimus et sancta primae sedis auctoritate prohibemus, ut nullus imperator, nullus rex, nullus dux, nullus marchio, nullus comes, nullus vice-comes, nullus advocatus, sed neque archiepiscopus, neque episcopus, vel aliqua ecclesiastici ordinis seu mundanae conditionis magna parvaque persona, in hanc constitutionem vel confirmationem insurgere audeat. Si quis autem animae suae futurum detrimentum non timens, nec saluti suae praecavens, culpam de infringendo privilegio seu perverse immutando incautus incurrerit, sciat se statim, nisi cito resipuerit, insanabili percussum jaculo divini anathematis. Qui vero salutaria nostra praecepta et consilia debita subjectione et sibi prospicua humilitate servaverit, prospera commoditate salutis, et dono accumuletur apostolicae benedictionis. Sic signata et subscripta: MISERICORDIA DOMINI PLENA EST TERRA. LEO PAPA. Datum IV Idus Januarii, per manum Udonis Tullensis ecclesiae primicerii, et sanctae apostolicae sedis cancellarii et bibliothecarii, anno Domini Leonis noni papae tertio, indictione quarta.
LV.  S. Leo IX majoris ecclesiae Lucensis canonicorum bona confirmat.   (Anno 1051.) [Ughelli,  Italia sacra,  I, 805.]
Author: Leo IX

LEO episcopus, servus servorum Dei, canonicis principalis ac majoris ecclesiae in civitate Luca, Deo ac S. Martino confessori, regularem vitam inibi ducendo, et castitatem servando famulaturis, perpetuam in Domino salutem.

Cum ad bona Ecclesiarum firmiter obtinenda magna sit adhibenda sollicitudo, ut eorum qui caste ac regulariter sancto altari servire desiderant, animae serventur et corpora, avidiori est procurandum desiderio, quia, dum inibi laborant fideliter deservire, oportet eos in canonicum usum victus ac vestitus accipere, ne, dum ista prae necessitate quaeritant, culpam vagationis incurrant. Huic siquidem vestro defectui benevolam compositionem ac benignam provisionem volentes impendere, piae apostolicae auctoritatis pagina omnia quae ad communem usum regulariter vivendi modo habetis, vel in perpetuum habituri estis, aut episcopi vestri concessione, qui nunc est benevolus et hilaris vester adjutor frater, et coepiscopus noster Joannes, aut successorum suorum, vel aliquorum fidelium charitativa donatione, volumus rata vobis, et confirmata, et nulla ratione violanda esse, et si Dominus Deus humilitatem Ecclesiae suae misericorditer respiciens Ecclesiam vestram ab uxoratis presbyteris, et omnino a Dominica oblatione repellendis liberaverit, pro incestis casti, pro immundis mundi restituantur, et bona quae habent ecclesiastica, quae illi luxuriose vivendo dissipantur, in communem usum canonice cohabitantium redigantur, sicque horum exoptabilius interitus pastoralis fiat familiae desideratissima salus, nec in praebendis dandis aliquam pretii aut venditionis molestiam ab episcopo suo sustineant hic fidelis conventus. Usque modo igitur tenebrae, nunc autem lux facta in Domino, ut filii lucis ambulate, ut unanimes uno ore honorificetis Deum, et Patrem D. Jesu Christi, qui est benedictus in saecula, qui et vos conservet, et confirmet in fraterna concordia, dissipator vestrae congregationis dissipetur, contradictori contradicatur. Quilibet episcopus vester vos in hoc ignorans, et de quo dictum est assimiletur, quia omnis ignorans ignorabitur, coadjutor vester per Martinum sanctum semper adjutus congaudeat optamus divinae retributioni vere dicens: Adjutorium nostrum in nomine Domini. Datum IV Id. Martii, per manus Frederici cancell. Vice domini Herimanni S. apost. sedis archicancell. et Colonien. archiep. anno D. Leonis IX papae III, ind. IV.
LVII.  S. Leo IX Edwardum, Anglorum regem, ob seditiosum regni statum voto liberat Romam eundi, et ei praecipit ut pecunias ad iter decretas pauperibus dividat et in novum B. Petri monasterium condendum aut vetustum reficiendum consumat.   (Anno 1051.) [Labbe  Conc.  XI, 1189.]
Author: Leo IX

LEO episcopus servus servorum Dei dilecto filio suo Edwardo, Anglorum regi, salutem et apostolicam benedictionem.

Quoniam voluntatem laudabilem et Deo gratam agnovimus, gratias agimus Deo, per quem reges regnant, et principes justa decernunt. Sed quia prope est Dominus in omni loco invocantibus eum in veritate, et sancti apostoli cum suo capite conjuncti, sunt unus spiritus, et pias preces aequaliter audiunt; et quia constat periclitari regionem Anglicam ex tua discessione, qui freno justitiae seditiosos ejus motus cohibes, ex auctoritate Dei, et sanctorum apostolorum, et sanctae synodi, absolvimus te a peccato illius voti, pro quo Dei offensam times, et ab omnibus negligentiis et iniquitatibus tuis, ea nimirum potestate usi, quam Dominus in beato Petro concessit nobis, dicens: Quaecunque solveritis super terram, soluta erunt et in coelis . Deinde praecipimus tibi sub nomine sanctae obedientiae et poenitentiae, ut expensas quas ad istud iter paraveras, pauperibus eroges, et coenobium monachicum in honorem sancti Petri apostolorum principis, aut novum construas, aut vetustum emendes, et augeas, et sufficientiam victualium fratribus de tuis reditibus constituas, quatenus dum illi assidue inibi Deum laudaverint, et sanctis augeatur gloria, et tibi indulgentia. Cui loco quidquid contuleris, vel collatum est, vel conferetur, ut ratum sit, apostolica autoritate praecipimus; et ut semper habitatio monachorum sit, et nulli laicae personae nisi regi subdatur, et quaecunque privilegia ibi instituere volueris, ad honorem Dei pertinentia, concedimus, et robustissima auctoritate confirmamus, et infractores eorum aeterna maledictione damnamus.

Notes: (Matth. XVI)
LVIII.  S. Leo IX ecclesiae S. Trinitatis Piscariensis bona confirmat.   (Anno 1051.) [Muratori,  Rer. Ital. Script.,  II, II, 860.]
Author: Leo IX

LEO episcopus, servus servorum Dei, DOMINICO venerabili abbati ecclesiae sanctae et individuae Trinitatis, quae est in insula Piscaria, quae etiam Casa Aurea vocatur, ubi corpus beati Clementis papae et martyris requiescit, tuisque successoribus in perpetuum.

Convenit apostolatui nostro digne petentibus benevola compassione succurrere, et poscentium animis alacri devotione impertiri suffragium; ex hoc enim meri potissimum praemium a Conditore omnium Deo procul dubio promerebimur, dum piis petitionibus annuentes, ea quae distorta vel injuste sublata sunt, nostro pio fuerint sine dubio moderamine restituta atque directa. Quapropter tibi, frater charissime, quem magis bona ecclesiae tuae in quantum possibilitas tua obtinet, augere quam minuere vel destruere novimus, charitativa, ut oportet, dilectione in recta tua pulsatione aperimus ostium misericordiae apostolicae, confirmantes et corroborantes per sanctum summae nostrae sedis privilegium, sine omni laesione vel aliqua perturbatione, obtinere ecclesiam tuam omnia quae usque modo possedit, vel modo possidet, vel possessura est in posterum. Unde ex apostolica apostolorum principis Petri, et nostra, cujus vicem gerimus, auctoritate, praecipimus atque interdicimus ut nullus sub nostri apostolici regiminis jure degentium, scilicet, imperator, rex, dux, marchio, archiepiscopus, episcopus, comes, vel vicecomes, aut aliquis exactorum alicujus rei, tam laicorum quam ecclesiasticorum, aut magna, aut parva cujuscunque conditionis persona invadere, distrahere, violare aut perturbare praesumat praefatae bona ecclesiae in cellis et castellis, in villis, ac praediis, vel possessionibus, et quae ubique in pagis vel territoriis quibuslibet praescripta legalia vel per praecepta possidet regalia. Si quis autem contra hujus nostrae praeceptionis privilegium . . . . praesumpserit, aut praesumentibus consenserit, aut fautor exstiterit, et non potius observare in integrum studuerit, et nostram apostolicam hanc praeceptionem, interdictionem transgredi praesumpserit, sciat se auctoritate beati Petri apostolorum principis, coelorum regni clavigeri, nostroque anathematis vinculo innodatum, et a regno Dei alienatum, atque cum diabolo et ejus atrocissimis pompis transgressorem, sanctorum Patrum canonica traditione deputatum. Quoniam scriptum est, terminos Patrum nostrorum nulla auctoritate illicitae temeritatis transgredi praesumi; et quia opportunitatis exigit ratio propter vos, et transgressores canonicae correctionis debere freno constringi. Illius insuper spirituali jaculo perdat animam, cujus temporali gladio Malchus amisit auriculam. Qui autem observator exstiterit, ditetur dono apostolicae benedictionis, etc., bene valete. Datum X Kal. Julii per manum Federici diaconi, et bibliothecarii, ac cancellarii sanctae apostolicae sedis, vice domini Heremanni Coloniensis archiepiscopi et archicancellarii, anno D. Leonis IX papae III, indictione IV.
LX.  S. Leo IX monasterii S. Mariae in Gorgona insula siti privilegia confirmat et auget.   (Anno 1051.) [Ughelli,  Italia Sacra,  III, 358.]
Author: Leo IX

LEO episcopus, servus servorum Dei, ecclesiae sanctae Dei genitricis ac virginis Mariae in insula Gorgona, ubi etiam corpus beati Gorgonii requiescit, et per eam tibi Bono abbati, tuisque successoribus in perpetuum.

Convenit apostolico moderamini recte petentium adimplere desiderium, et justis supplicationibus impertiri suffragium. Quia postulasti a nobis, fili charissime, quatenus concederemus, et confirmaremus, seu corroboraremus tibi tuisque successoribus, per nostri privilegii paginam, monasterium in honorem S. Mariae Matris Domini dedicatum, et in insula Gorgona positum: quae insula, sicut in S. Petri privilegiis legitur, sub jure et ditione S. matris nostrae Romanae consistit Ecclesiae. Igitur, inclinati precibus tuis, concedimus et confirmamus, seu corroboramus tibi tuisque in perpetuum successoribus per hujus nostri privilegii paginam ipsum monasterium cum praedicta insula, ut semper sint monachorum habitacula, ne fiat spelunca latronis, quae prius fuit domus orationis. Abbas siquidem in eodem coenobio nunquam ordinetur pro pretio, sed qui secundum regulam S. Benedicti cum fratrum consilio invenitur melior in ipso monasterio; et quaecunque a viris religiosis et Deum timentibus in usum et sumptum monachorum inibi Deo servientium concessa vel in perpetuum concedenda sunt, sive ex hac parte maris, sive ex alia, per hanc nostram praeceptionem, confirmationem confirmamus et corroboramus tibi tuisque successoribus in perpetuum, statuentes apostolica censura ut nullus imperator, nullus rex, nullus dux, nullus marchio, nullus comes, nullus vicecomes, nullus castaldio, et praeterea nullus episcopus, vel cujuslibet ordinis seu dignitatis magna parvaque persona, contra hanc nostrae praeceptionis, concessionis et corroborationis paginam audeat pertentare. Qui vero hujus nostri privilegii violator exstiterit, anathematis et excommunicationis vinculo sit alligatus, et cum Juda proditore Christi, nisi resipuerit, sit aeternae damnationi traditus. Et qui observator fuerit, ab omnipotente Deo benedicatur et spiritualibus gaudiis repleatur. Statuimus etiam ut a Romano pontifice abbas hujus monasterii accipiat consecrationis benedictionem. Datum XVII Kalend. Novembris per manus Federici diaconi, sanctae Romanae Ecclesiae bibliothecarii et cancellarii, vice domini Herimanni archicancellarii et Coloniensis archiepiscopi, anno d. Leonis IX PP. III, indict. IV.
LXI.  S. Leo IX monasterii Sublacensis possessiones confirmat.   (Anno 1051.) [Muratori,  Antiq. Ital.  IV, 1062]
Author: Leo IX

. . . Unde tibi, sancte ac venerande Pater, tua tibi confirmamus omni diligentia, omni devotione. . . ac salutem in tuorum pia et devota observatione digna soror tua virgo Scholastica tecum haec omnia habeat et in perpetuum possideat.

Fraterna charitate, speciali reverentia ergo quaecunque vobis a Christi fidelibus concessa sunt, vel possidentur vel in posterum possidebuntur sub obtentu summi Judicis et auctoritate sancti Petri apostolorum principis, per privilegium sanctae Romanae sedis confirmamus et roboramus vobis. In primis specum tenebrosum, corporis tui per aliquod tempus pro Christo vile reclinatorium, tibi actu et nomine regularis . . . Pater magne discretionis, sancte Benedicte, sicuti specialiter tibi solitario solitarium elegisti, ita etiam a te solo specialiter disponimus possideri. Ita omnia volumus a te, et a tua sorore fraterna communione teneri, etc. Datum secundo Kalendas Novembris per manus Frederici diaconi, et sanctae Romanae Ecclesiae et apostolicae sedis cancellarii, vice domini Herimanni archicancellarii et Coloniensis archiepiscopi.
LXIII.  Bulla S. Leonis IX qua Stephano Aniciensi episcopo ejusque successoribus usum pallii concedit, ea lege ut a pontifice Romano ordinentur.   (Anno 1051.) [  Gall. Christ. a.  II, 227.]
Author: Leo IX

LEO, servus servorum Dei, STEPHANO, sanctae Aniciensis Ecclesiae venerabili episcopo, perpetuam in Domino salutem.

Si pastores ovium solent gelu pro gregis sui custodia die ac nocte ferre, etc. Pallium autem fraternitati tuae concedimus ad missarum solemnia celebranda, pro beatae ac gloriosae semperque virginis Dei genitricis Mariae digna reverentia, cujus in hac ecclesia Aniciensi, quae et Vallavensis, seu Podium Sanctae Mariae dicitur, specialius ac praecordialius prae caeteris ecclesiis sibi dicatis colitur, amatur, veneratur memoria a cunctis qui circumquaque universa morantur in Gallia. Haec sancta, pia, et praeclara virginis Mariae dignitas ab omnibus usitata a nobis arctius et beatius honore summo et gloria multiplici est exaltanda, ut ejus intercessionem propitiam habeamus, ad ipsius Unigenitum multae misericordiae veracem et benignum, etc., quia nec potiorem meritis inveniemus ad placandam iram Judicis quam illam quae meruit ejusdem mater esse et Redemptoris et Judicis; in cujus Nativitate humillima, et Epiphania, in ipsius Domini memoriali Coena, in cujus Resurrectione sanctissima et Ascensione gloriosa, et in Pentecostes solemnitate pretiosa, tibi frater, palleo uti concedimus, et in Natalibus apostolorum Petri et Pauli, simul et Andreae apostoli, et in omnibus solemnitatibus piae interventricis, mitis dominae nostrae ac tuae, beatae Mariae, et in dedicatione ecclesiae tuae; ea siquidem conditione ut, sicut ecclesiae tuae, privilegiis in suo statu permanentibus, ordinatio episcoporum hujus sedis ad Romanum spectet pontificem, ita etiam ad hunc locum ordinandus per nos episcopus, per nostram scilicet cleri etiam et populi hujus civitatis intres electionem, etc.